**โรงเรียนผู้สูงวัยผู้ไทยสงเปลือย ปี 2562**

รับผิดชอบโครงการ

กองสวัสดิการชุมชนเทศบาลตำบลสงเปลือย

**ปีที่จัดทำ 2562**

**หลักการ/เหตุผล**

การเปลี่ยนแปลงโครงสร้างประชากรของประเทศไทย ทำให้ประชากรในวัยผู้สูงอายุเพิ่มขึ้นประกอบกับการเปลี่ยนแปลงทางด้านเศรษฐกิจและสังคม มีผลให้ลักษณะครอบครัวไทยเปลี่ยนจากครอบครัวขยาย (Extend Family) ไปสู่ครอบครัวเดี่ยว (Nuclear Family) ความสัมพันธ์ระหว่างสมาชิกในครอบครัวลดลง จำนวนผู้ที่จะทำหน้าที่ดูแลผู้สูงอายุในครอบครัวลดลง มีเวลาให้ผู้สูงอายุลดลง ขาดการให้ความรักและความอบอุ่น ผู้สูงอายุจึงถูกทอดทิ้งให้อยู่โดดเดี่ยว ดำเนินชีวิตเพียงลำพัง

จากสภาพสังคมที่เปลี่ยนแปลงไป ทำให้ผู้สูงอายุต้องเผชิญกับปัญหาในการปรับตัวเพื่อให้สอดคล้องกับสังคมในปัจจุบัน ทั้งในด้านความคิด ความเข้าใจ และค่านิยมต่างๆ ซึ่งก่อให้ผู้สูงอายุเกิดความน้อยใจ ความเครียด ความคับข้องใจ แยกตัวออกจากสังคม ขาดสัมพันธภาพกับสมาชิกในครอบครัว ท้อแท้และเบื่อหน่ายในชีวิต ประกอบกับวัยสูงอายุเป็นวัยที่ต้องเผชิญกับรูปแบบการดำเนินชีวิตแบบใหม่ ต้องออกจากงาน มีรายได้ลดลง ภาวะสุขภาพเสื่อมลง มีโรคทางกายเพิ่มมากขึ้น มีสารชีวเคมีและฮอร์โมนลดลง การสูญเสีย สิ่งสำคัญของชีวิต เช่น การสูญเสียคู่ชีวิตเพราะตายจาก การสูญเสียบุตรเพราะแยกไปมีครอบครัว   
การสูญเสียตำแห่งหน้าที่การงาน การสูญเสียสถานภาพหรือบทบาททางสังคม ตลอดจนการสูญเสียการเป็นที่พึ่งของครอบครัว สิ่งเหล่านี้ล้วนเป็นปัจจัยสำคัญที่ส่งผลกระทบต่อจิตใจของผู้สูงอายุ และหากผู้สูงอายุไม่ได้รับการดูแลเอาใจใส่จากบุคคลใกล้ชิดด้วยแล้ว จะยิ่งส่งเสริมให้ผู้สูงอายุว้าเหว่ มีภาวะซึมเศร้าและความรู้สึกมีคุณค่าในตนเองลดลงจนเกิดความรู้สึกสิ้นหวัง แยกตัวออกจากสังคม เป็นผลให้เกิดความผิดปกติทางจิตใจที่รุนแรงและอาจเป็นอันตรายต่อชีวิตได้

กองสวัสดิการชุมชนเทศบาลตำบลสงเปลือย จึงได้จัดทำโครงการโรงเรียนผู้สูงวัยผู้ไทย  
สงเปลือย ปี 2562 ขึ้น เพื่อส่งเสริมสุขภาพร่างกาย จิตใจ และสังคม ให้แก่ผู้สูงอายุ โดยการมีส่วนร่วมของชุมชนและองค์การในท้องถิ่นต่อไป

**วัตถุประสงค์**

1. เพื่อให้ผู้สูงอายุได้รับการเยี่ยมบ้าน และดูแลอย่างต่อเนื่อง

2. เพื่อสร้างเสริมสุขภาพผู้สูงอายุให้แข็งแรงอยู่ในสังคมได้อย่างมีความสุข อายุยืนเกิน ๘๐ ปี

3. เพื่อให้ผู้สูงอายุมีความสุข มีรอยยิ้ม มีกำลังใจไม่เป็นโรคซึมเศร้า และสุขภาพดี มีรายได้เพิ่ม

**กลุ่มเป้าหมาย**

ผู้สูงอายุตำบลสงเปลือย จำนวน 1,093

**วิธีการดำเนินการ**

1. ประชาคมผู้สูงอายุในแต่ละหมู่บ้านเพื่อสอบถามถึงความต้องการโรงเรียนผู้สูงอายุ

2. ประชุมแต่งตั้งคณะกรรมการบริหารโรงเรียน คัดเลือกครูใหญ่ และจัดทำโครงการฯ

3. ประชาสัมพันธ์เพื่อรับสมัครนักเรียนและจัดทำฐานข้อมูลนักเรียน

4. จัดกระบวนการเรียนการสอน โดยแบ่งการเรียนการสอนเป็น 3 โซน ได้แก่ โซนหนองแสง (ทุกวันที่ 10 ของเดือน) โซนกุดบอด (ทุกวันที่ 20 ของเดือน) และโซนนาวี (ทุกวันที่ 30 ของเดือน)

5 สรุปผล รายงานผลการดำเนินงาน